CELEX: 32021D0972
Language: hu
Date: 2021-06-14 00:00:00
Title: A Tanács (EU) 2021/972 határozata (2021. június 14.) a Kereskedelmi Világszervezet Általános Tanácsában a Nyugat-Balkánra vonatkozó autonóm kereskedelmi kedvezményeket lehetővé tevő WTO-felmentés meghosszabbítása iránt az Európai Unió által benyújtandó kérelemmel kapcsolatban az Európai Unió által képviselendő álláspont meghatározásáról

2021.6.17.   
               
               
                  HU
               
               
                  Az Európai Unió Hivatalos Lapja
               
               
                  L 214/66
               
            
         A TANÁCS (EU) 2021/972 HATÁROZATA
         (2021. június 14.)
         a Kereskedelmi Világszervezet Általános Tanácsában a Nyugat-Balkánra vonatkozó autonóm kereskedelmi kedvezményeket lehetővé tevő WTO-felmentés meghosszabbítása iránt az Európai Unió által benyújtandó kérelemmel kapcsolatban az Európai Unió által képviselendő álláspont meghatározásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben a 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Kereskedelmi Világszervezetet létrehozó egyezmény (a továbbiakban: WTO-egyezmény) II. cikkének (2) bekezdése értelmében az 1., 2. és 3. mellékletekben szereplő megállapodások és kapcsolódó jogi eszközök (a továbbiakban: multilaterális kereskedelmi megállapodások) – beleértve az 1994. évi Általános Vám- és Kereskedelmi Egyezményt (a továbbiakban: 1994. évi GATT) – a WTO-egyezmény szerves részét alkotják, és a Kereskedelmi Világszervezet (a továbbiakban: WTO) minden tagjára nézve kötelezőek, beleértve az Uniót is.
                  
               
                     (2)
                  
                  
                     A WTO-egyezmény IV. cikkének (1) bekezdése értelmében a WTO bármely multilaterális kereskedelmi megállapodás hatálya alá tartozó valamennyi ügyben döntést hozhat.
                  
               
                     (3)
                  
                  
                     A WTO-egyezmény IX. cikkének (3) bekezdésével összhangban kivételes körülmények között a WTO elhatározhatja, hogy felmentést ad egy tagot a WTO-egyezmény vagy bármely multilaterális kereskedelmi megállapodás alapján terhelő kötelezettség alól.
                  
               
                     (4)
                  
                  
                     Az Unió első alkalommal 2000. december 8-án kapott felmentést az 1994. évi GATT I. cikkének (1) bekezdése szerinti kötelezettségei alól 2006. december 31-ig, amelyet legutóbb 2016. december 7-én hosszabbítottak meg 2021. december 31-ig az ahhoz szükséges mértékben, hogy az Unió autonóm kereskedelmi kedvezményeket alkalmazhasson a Nyugat-Balkánról (Albánia, Bosznia-Hercegovina, Koszovó (*), Montenegró, Észak-Macedónia és Szerbia) származó támogatható termékekre.
                  
               
                     (5)
                  
                  
                     2020. december 16-án az (EU) 2020/2172 európai parlamenti és tanácsi rendelet (1) újból meghosszabbította a Nyugat-Balkánra vonatkozó autonóm kereskedelmi kedvezmények alkalmazási időszakát 2025. december 31-ig.
                  
               
                     (6)
                  
                  
                     A WTO-kötelezettségek alóli felmentés hiányában a Nyugat-Balkánra vonatkozó autonóm kereskedelmi kedvezmények Unió általi, 2025. december 31-ig tartó alkalmazását a WTO összes többi tagjára is ki kellene terjeszteni.
                  
               
                     (7)
                  
                  
                     Az 1994. évi GATT I. cikkének (1) bekezdése és XIII. cikke szerinti WTO-kötelezettségek alóli, a Nyugat-Balkánra vonatkozó autonóm kereskedelmi kedvezményeket lehetővé tevő felmentés meghosszabbítása iránti kérelem indokolt, tekintettel a régió tartósan nehéz gazdasági helyzetére, valamint arra, hogy a támogatható termékekre vonatkozó, az Unió által ezen országok számára biztosított preferenciális elbánás célja a gazdasági fejlődés előmozdítása az 1994. évi GATT célkitűzéseivel összhangban, nem pedig a WTO más tagjai kereskedelmének akadályozása.
                  
               
                     (8)
                  
                  
                     Helyénvaló meghatározni az Unió által a WTO Általános Tanácsában képviselendő álláspontot, mivel az Unió által a Nyugat-Balkán számára biztosított autonóm kereskedelmi kedvezményekre vonatkozó WTO-felmentés meghosszabbítása kötelező lesz a WTO tagjaira nézve,
                  
               ELFOGADTA EZT A HATÁROZATOT:
         
            1. cikk
            Az Európai Unió által a Kereskedelmi Világszervezet Általános Tanácsában képviselendő álláspont az Unió által a Nyugat-Balkán számára biztosított autonóm kereskedelmi kedvezményekre vonatkozó jelenlegi WTO-felmentés 2026. december 31-ig történő meghosszabbításának kérelmezése és e kérelem elfogadásának támogatása.
            Ezt az álláspontot a Bizottság nyilvánítja ki.
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. június 14-én.
            
               
                  a Tanács részéről
               
               
                  az elnök
               
               A. MENDES GODINHO
            
         
         
            (*)  Ez a megnevezés nem érinti a jogállással kapcsolatos álláspontokat, továbbá összhangban van az 1244/1999 sz. ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.
         
            (1)  Az Európai Parlament és a Tanács (EU) 2020/2172 rendelete (2020. december 16.) az Európai Unió stabilizációs és társulási folyamatában részt vevő vagy ahhoz kapcsolódó országokra és területekre vonatkozóan kivételes kereskedelmi intézkedések bevezetéséről szóló 1215/2009/EK tanácsi rendelet módosításáról (HL L 432., 2020.12.21., 7. o.).